ཡང་རྐང་ཐང་ལ་ཡོང་བའི་མཇལ་པ་ཚོ་གཡས་ཟུར་ནས་གཅིག་རྗེས་གཉིས་མཐུད་དུ་ལྷ་ཁང་གི་མདུན་དུ་འོང་བཞིན་གདའ།དེར་ནམ་ཟླ་ཡང་ཞོགས་པ་མལ་ལས་ལྡང་དུས་མཐོང་བ་ལྟར་མ་ཡིན་པར།གནམ་ངོ་སྔོ་ཞིང་བསངས་ལ།ཉི་འོད་ལྷུག་ལྷུག་ལུས་ལ་འཕྲོས་པ་ན།བརྩེ་ལྡན་མ་ལོའི་མཉེན་འཇམ་ཕྱག་ལ་འཇུས་པ་བཞིན་འོད་ཀྱི་ཕྲེང་བ་རེ་རེར་བྱམས་བརྩེའི་དྲོལ་ཁོལ་ཞིག་འཁྱིལ་འདུགང་ཚོས་ཕྱག་འཚལ་བ་དང་།ཕྱོགས་བཞིར་མིག་གཡེང་བྱས་པ་ན།ཉི་འོད་ཀྱི་མཆུ་སྦྱོར་རེག་པའི་སྨུག་སྤྲིན་དག་དུམ་བུར་ཆད་དེ།རི་སྐེད་དང་རི་ཁུད་ན་གོས་ཀྱི་སྐེད་ཆིངས་སམ་བལ་དཀར་གྱི་རྨུ་ཐག་བཞིན་འཐེན།བྱང་ཕྱོགས་ཀྱི་རི་སུལ་ནས་རྨོ་ཞིང་དང་དུད་ཁྱིམ་ཐར་ཐོར་རེ་དང་།གླང་ཆེན་ཞིག་གི་ཚང་རར་མཚུངས་པའི་རིའི་གདོང་སྣར་རྡེའུ་དཀར་བསྒྲིགས་ཏེ་བྱོན་ལེགས་པའི་མ་ཎི་ཡིག་དྲུག་ཡིག་ཕྲེང་གཅིག་ཀྱང་དད་ལྡན་རྣམས་ཀྱི་མིག་གི་གསོས་སུ་ཁྲ་ལམ་མེར་མངོན་གྱིན་གདའ།ཡང་ཤར་ཕྱོགས་སུ་མིག་རྒྱང་རིང་དུ་འཕངས་པ་ན།རྒྱང་རིང་རི་ཚོགས་སུ་སྤྲིན་པ་ལྷུང་སྟེ།གནམ་ས་གཉིས་གཞི་གཅིག་ཏུ་འདྲེས་སྙམ་ཡིད་ལ་ཤར།མར་གཤམ་དུ་བལྟས་པ་ན།ལྕགས་ཟམ་ཁ་གྲོང་རྡལ་གྱི་རྩེག་ཁང་དག་དམའ་ཞིང་ཆུང་ངུར་སྣང་བ་ནི།ཤིང་གི་སྒམ་ཆུང་དུ་མ་ཡར་བསླངས་པ་དང་གཉིས་སུ་མ་མཆིས།རྒྱལ་མོ་རྔུལ་ཆུས་ཤེལ་གྱི་མེ་ལོང་ནར་མོ་ཞིག་ལ་ཉི་འོད་ཕོག་པ་ལྟར་ལྡོག་འོག་ལམ་ལམ་སྤྲོ།མཐོན་མཐིང་དགུང་སྔོན་དབྱིངས་ཀྱི་སྤྲིན་དཀར་དང་།སྔོ་ལྗང་རི་བོའི་སྨུག་སྤྲིན་དག་གིས་བླ་ལེ་རི་བོ་འདི་ཡང་སྤྲིན་དཀར་དང་སྨུག་པའི་ཡང་སྟེང་ན་འཕྱོ་བའི་སྒྱུ་མའི་ཞིང་ཁམས་ཀྱི་ངོ་མཚར་དཔག་དཀའི་མཛེས་པ་ཞིག་ང་ཚོར་ལོངས་སྤྱོད་དུ་བསྟབས་པས།གནས་ཁྱད་པར་དེའི་འགུག་ཤུགས་སུས་འགོག་ཐུབ་བམ།ང་ཚོས་ངོ་མཚར་གྱི་སྒྲ་སྒྲོག་བཞིན་ལྟ་བས་མི་ངོམས་རང་བྱུང་མཛེས་པ་པར་དུ་བཏབ།ཞོགས་པའི་མཛེས་པར་ཅི་དགར་རོལ་རྗེས་ང་ཚོ་མི་ལྔ་བོ་ཐུགས་རྗེ་ཆེན་པོར་ཕྱི་སྐོར་བྱེད་དུ་སོང་བ་ཡིན།འདུ་ཁང་གི་ཕྱི་སྒོའི་གཡས་གཡོན་གཉིས་ན་ཨར་འདམ་གྱི་ཐེམ་སྐས་རེ་མཆིས།ཐེམ་སྐས་ལ་འཛེགས་ཏེ་སོང་བ་ན།ལྷ་ཁང་གི་ཕྱི་སྒོ་ནང་སྒོ་གཉིས་ལས།ཕྱི་སྒོ་ཕྱེས་ཏེ་མི་མང་པོ་ཞིག་གིས་འཁོར་ཁང་ན་སྐོར་བ་རྒྱག་གིན་འདུགང་ཚོ་རྒན་དར་ཆུང་གསུམ་མི་ལྔ་བོ་ཡང་དེ་འཕྲལ་མི་ཚོགས་སུ་ཞུགས་ཏེ་མ་ཎི་འཁོར་ལོ་སྐོར་བཞིན་ཐུགས་ཆེན་ལ་ཕྱི་སྐོར་བརྒྱབ་པ་ཡིན།ཕྱི་སྐོར་ལན་འགའ་བརྒྱབ་རྗེས་ང་ཚོ་གློ་སྒོ་ནས་བུད་དེ་ལྷ་ཁང་རྒྱབ་ཀྱི་ཐེམ་ཐོག་ལ་སོང་སྟེ་མུ་མཐུད་དུ་ཁོར་ཡུག་གི་མཛེས་ལྗོངས་ལ་རོལ་བ་ཡིན།མཛེས་ལྗོངས་ལ་ཡུད་ཙམ་རོལ་རྗེས།ང་ཚོ་གཡས་སྐོར་རྒྱག་བཞིན་ཕྱིར་འདུ་ཁང་གི་ཐང་ཆེན་དུ་ཡོང་ལ།མར་ཞོལ་ལ་འཐེན་པའི་ཨར་འདམ་གྱི་སྐས་སྒམ་དེའི་གཡོན་གྱི་མ་ཎི་འཁོར་ལོ་དྲུག་པོ་སྐོར་བཞིན་མར་བབས།སྐས་རྟིང་གི་ཐང་དེ་པུ་ཤུད་ཀྱིས་བསྐོར་བའི་སྟེགས་བུ་ཞིག་ཏུ་བསྐྲུན་འདུགཐོག་ན་རྒྱ་ནང་ནས་ཡོང་བའི་ཡུལ་སྐོར་པ་འགའ་རེས་ཕྱོགས་བཞིར་གཡེང་བཞིན་ལག་འཁྱེར་ཁ་པར་གྱིས་ཡུལ་ལྗོངས་པར་དུ་རྡེབ་ཀྱིན་མཆིས་ལ།ཡང་གཅིག་གིས་ལུས་ཀྱི་ཉམས་འགྱུར་སྣ་ཚོགས་སྟོན་ན།གཅིག་གིས་དེའི་ཉམས་འགྱུར་དང་བསྟུན་ནས་པར་དུ་ལེན།ང་ཚོས་ཀྱང་སྟེགས་བུ་འདི་ནས་ཡུལ་ལྗོངས་ལ་ཡུད་ཙམ་གཡེང་བ་དང་།སྐས་སྒམ་གཡས་ཀྱི་མ་ཎི་འཁོར་ལོ་སྐོར་བཞིན་སྐས་མགོར་བུད།སྐབས་དེར་ལྷ་ཁང་གི་ནང་སྒོ་ཕྱེས་ཏེ་མི་རྣམས་ནང་དུ་འཛུལ་བཞིན་པ་མཐོང་།དེ་ནས་ང་ཚོ་ཡང་ནང་དུ་འཛུལ་ཞིང་ཐོག་མར་ཐུགས་རྗེ་ཆེན་པོའི་སྐུ་མདུན་ལ་མཛོད་བཏགས་སེར་པོ་ཡུག་གཅིག་རེ་མཇལ་དར་དུ་ཕུལ།མཇལ་རྟེན་ཕུལ་ཚར་རྗེས་ཚང་མས་ཕྱག་བཙལ།ཆུང་མ་དང་མོའི་གྲོགས་མོ་གཉིས་ཀྱིས་མགོ་ལོག་ནས་གྲ་སྒྲིག་བྱས་ཏེ་ཁྱེར་ཡོང་བའི་མར་ཁུ་བླངས་ཏེ་སྐུ་མདུན་གྱི་མཆོད་རྐོང་དུ་བླུགས།ཚང་མས་སྤྱན་རས་གཟིགས་ཕྱག་བཞི་པ་དེའི་ཞལ་ལ་ཅེར་བཞིན་ལག་པའི་སྙིམ་པད་བྲང་ལ་སྦྱར་ཏེ།རང་ལ་ཚེ་ཐོག་འདིར་ལས་ཀྱིས་འབྲེལ་བའི་ཤི་གསོན་གཉིས་ཀར་སྐྱབས་འཇུག་སྙིང་ནས་ཞུས།ཆུང་མས་སྐྱབས་འཇུག་ཞུ་སྐབས་སྐད་ངག་ཅུང་འདར་ལ།མིག་མཐར་ཡང་མཆི་མས་བརླན་འདུགགོ་ཐོས་ལ་བོད་པ་ལོ་ན་ཅུང་མཐོ་བ་སུ་ཞིག་ཡིན་ཡང་ལྷ་སའི་ཇོ་བོ་རིག་མ་ཐག་མིག་ཆུ་དབང་མེད་དུ་ལྷུང་འགྲོ་ཟེར།ཆུང་དུས་སྡེ་མི་རྣམས་དང་མཉམ་དུ་བླ་ཆེན་གང་ཞིག་ལ་མཇལ་སྐབས།ལོ་ལོན་ཚོར་མཆི་མ་ལྷུང་བ་ངས་དངོས་སུ་མཐོང་མྱོང་།དེ་ནི་བོད་མིས་རང་གི་སེམས་ཀྱི་དད་རྟེན་མཐོང་བས།དགའ་དད་སྤྲོ་གསུམ་འཕེལ་ཏེ་ཡིད་ཀྱི་སྤྲོ་རླབས་མཆི་མར་བཞུར་བར་ཡིན་འདོད་ལ།ཡང་འཁོར་བ་མཐའ་མེད་ཀྱི་ཀློང་ནས་སྐྱབས་དང་གྲོགས་ལ་ཕྲད་པས་འགྱུར་བ་མེད་པའི་ཡིད་ཆེས་ཤིག་གིས་སེམས་ཀྱི་གསང་བ་མཆི་མས་གླེང་བ་ཡིན་ནམ་སྙམ།ཆུང་མའི་མཆི་མ་དེ་མཐོང་བ་དང་ང་རང་དབང་མེད་དུ་སེམས་འགྱུ་སྣ་ཚོགས་ཤིག་གི་ཀློང་དུ་རྩེན་པར་བྱས་སོང་།ང་ཚོའི་མདུན་ན་བཞུགས་པའི་ཐུགས་ཆེན་འདི་གནས་འདིར་བྱོན་ཚུལ་ལ་ངག་རྒྱུན་ཡིད་དབང་འཕྲོག་པ་ཞིག་ཡོད་པ་ནི།སྔོན་ཆད་ཞིང་པ་ཞིག་གིས་ས་ཞིང་སློག་སྐབས་ས་འོག་ནས་ཨ་ཚ་ཚ་ཞེས་བསྒྲགས་པ་གོ་བས།ཞིང་པའི་སེམས་ལ་ས་འདི་ན་ཁོ་མ་གཏོགས་མི་གཞན་མེད།འདི་ཅི་ཡིན་ནམ་ཞེས་ཡ་མཚན་ཞིང་སྐྲག་སྣང་དང་བཅས་སྒྲ་དེ་གྲགས་འོང་ས་ནས་མར་བསློགས་པ་ན།ཐུགས་རྗེ་ཆེན་པོའི་སྐུ་སྟོད་ས་འོག་ནས་བུད་ལ།དཔྲལ་བར་གཤོལ་མགོས་བྲད་པའི་ཤུལ་ཞིག་ཀྱང་བཏོད་ཡོད་ཅེས་སྔོན་བྱུང་ངོ་མཚར་གཏམ་དེ་ངག་ནས་ངག་ཏུ་བརྒྱུད་པ་རེད།ད་ལྟ་ང་ཚོས་མཐོང་བའི་གསེར་སྐུ་ལི་མའི་སྤྱན་རས་གཟིགས་ཕྱག་བཞི་པ་དེའི་གཟུངས་གཞུག་ལ་ཇོ་སྐུ་རང་བྱོན་དེ་བཞུགས་སྐད།བླ་ལེ་རི་དེ་རྒྱལ་རོང་རྒྱལ་ཁག་བཅོ་བརྒྱད་ཀྱི་ཡ་གྱལ་ཁྲོ་སྐྱབས་ཁོག་ཏུ་ཆགས་སྟབས་ཁྲོ་སྐྱབས་ཐུགས་རྗེ་ཆེན་པོ་ཞེས་གླིང་ལ་གྲགས་ཤིང་།དེ་ནས་བཟུང་ཕྱོགས་བཞིའི་མཇལ་སྐོར་པ་ནམ་མཁའི་སྤྲིན་ཕུང་བཞིན་འདུ་བ་རེད།ང་ཚོས་སྐུ་མདུན་ནས་མཇལ་ཕྱག་བྱས་ཚར་བ་དང་ཇོ་སྐུ་ལ་ནང་སྐོར་ལན་འགའ་བརྒྱབ་རྗེས་སྒོ་རུ་བུད་དེ་ཕྱིར་ལོག་རྩིས་བྱས་པ་ན།འཇེབ་འཁོར་སྐོར་བའི་གསར་བུ་ཞིག་གིས་ང་ཚོ་རི་འདབས་སུ་འགྲོ་བ་ཤེས་ཏེ།ང་ཚོར་མར་སྐྱེལ་ཆོག་ལ་གླ་མི་དགོས་ཞེས་བཤད་བྱུང་།ང་ཚོ་སེམས་མགུ་སྟེ་ནང་དུ་འདུག་གྲབས་བྱེད་པར།ཨ་ཡེ་ལོ་ལོན་གྱིས་རུམ་ན་བཅུག་པའི་བལ་དཀྲི་གློ་བུར་དུ་དྲན་བྱུང་།ཆུང་མ་དང་ཨ་ཡེའི་བུ་མོ་གཉིས་དེ་འཕྲལ་ཨ་ཡེའི་རོགས་ལ་ལྗོན་པར་བལ་དཀྲི་འདོགས་སུ་ཕྱིན།ཁ་ལོ་པས་བྲེལ་མི་སློང་བར་དེའི་རིང་ལ་ངང་སྒུག་བྱས་པས།ང་ཚོས་ཁོ་ལ་བཀའ་དྲིན་ཡང་ཡང་ཞུས།ཁ་བརྡ་བྱས་པ་ན།རླངས་འཁོར་གྱི་བདག་པོ་ལུང་ཁོག་དེའི་མི་ཡིན་པ་ཤེས་ལ།དེ་རིང་ཁོ་ཡང་མཇལ་སྐོར་དུ་ཡོང་བ་ཡིན་ཟེར།ལམ་བར་དུ་ངས་ཚོད་ལྟའི་ཚུལ་དུ་བོད་སྐད་ཀྱིས་རླངས་འཁོར་དང་ཆང་བ་ལི་སོགས་ཐ་སྙད་འགའ་རེ་གླེང་བ་ན།རྒྱལ་རོང་པ་དེས་ཀྱང་དོན་གོ་བ་མ་ཟད།ངེད་གཉིས་ཕན་ཚུན་ལ་བརྡ་ཐུང་ཐུང་རེ་སྤྲོད་ཐུབ་བྱུང་བ་ལ།ང་སེམས་ནས་དགའ་རྒྱུ་ཞིག་བྱུང་།སྔོན་ཆད་ངའི་སྣང་ངོར་རྒྱལ་རོང་ཡུལ་གྲུ་འདི་རྒྱང་རིང་ཆ་མེད་ཅིག་ཏུ་ཤར་མོད།དེ་རིང་ག་ལེར་ཁ་བརྡ་བྱས་ན་བརྡ་འཕྲོད་ཐུབ་པ་འདིས་ང་ལ་རྒྱལ་རོང་དང་ཉེ་ནས་ཉེ་རུ་བཅར་བའི་ཡིད་ཆེས་ཤིག་བསྩལ་སོང་།ལྕགས་ཟམ་ཁ་གྲོང་རྡལ་དུ་སླེབས་པ་དང་།གསར་བུ་དེས་རྒྱལ་རོང་སྐད་རྒྱག་བཞིན་ང་ཚོར་འབར་ཁམས་ལ་འགྲོ་བའི་གླ་འཁོར་ཞིག་འཚོལ་རོགས་བྱས་བྱུང་།ངའི་ཚོར་སྣང་ཞིག་ལ་ལྕགས་ཟམ་ཁ་རུ་མགྲོན་ཁང་དང་ཚོང་ཁང་གཉེར་མཁན།ད་དུང་ཡར་མར་ལ་རྒྱུག་པའི་གླ་འཁོར་སྐོར་མཁན་མང་ཤོས་རྔ་པའི་བོད་པ་དང་རྒྱལ་རོང་པ་ཡིན་ལ།ཟ་ཁང་གཉེར་མཁན་ཕལ་ཆེ་བ་སི་ཁྲོན་རྒྱ་མི་རེད།གང་ལྟར་ཚང་མས་གནས་རིའི་ཁྱད་པར་ཅན་གྱི་བྱིན་རླབས་ལ་བརྟེན་ཏེ་ཡུལ་སྐོར་པ་དང་མཇལ་སྐོར་པར་གང་མཁོ་གང་སྤྲོད་ཀྱིས་ཁེ་སྤོགས་འཚོལ་བཞིན་འདུགགླ་འཁོར་དེ་ཟམ་སྣེ་ཞིག་ལ་བུད་པ་དང་།ལོ་ན་དྲུག་ཅུ་ལྷག་ལོས་ཡིན་སྙམ་པའི་སྐྱེས་པ་ཞིག་གིས་ཀྱང་ཁ་ལོ་པར་རྒྱལ་རོང་སྐད་ཀྱིས་ཁ་བརྡ་བྱེད་བཞིན་རླངས་འཁོར་དེར་བསྡད་བྱུང་།སྐྱེས་པ་དེས་ད་དུང་རྔ་བའི་སྐད་དག་མོ་ཞིག་སྨྲ་ཤེས།ཡར་མར་གྱི་ལབ་གླེང་ཁྲོད་ཆུང་མས་ཁོ་ལ་སློབ་དཔོན་བཻ་རོ་ཙ་ནའི་སྒྲུབ་ཕུག་གར་ཡོད་དྲིས་པ་ན།ཁོས་ལྕགས་ཟམ་ཁ་དང་མི་རིང་བའི་ས་ན་ཡོད་ཅེས་བཤད་བྱུང་།སྐད་ཆ་དེས་ང་ལ་སྔོན་ཆད་བཞག་པའི་བག་ཆགས་རབ་རིབ་དེ་མ་ཉིད་དུ་སད་པར་བྱས་ཤིང་།ལྷག་ཏུ་བརྗེད་ངས་ཀྱིས་ཁྱེར་བའི་དྲན་ཤེས་ཤིག་གློ་བུར་དུ་སད་པར་བྱས་པས།རང་གི་རྒྱུད་ན་ལོ་རྒྱུས་མི་སྣའི་སྐོར་གྱི་ཤེས་བྱ་ནི་ཏིལ་འབྲུ་ཙམ་ལས་མེད་པར་ངོ་ཤིན་ཏུ་གནོང་བྱུང་།ངས་སྔོན་ཆད་གཞན་གྱི་ངག་དང་དཔེ་ཆ་ལས་སློབ་དཔོན་བཻ་རོ་ཙ་ན་རྒྱལ་རོང་ཁོག་ཏུ་སྤྱུགས་པའི་ལོ་རྒྱུས་ཐོར་བུ་རེ་གོ་ཐོས་བྱུང་མོད།ཁེ་ཉིན་མཇལ་སྐོར་དུ་ཆས་དུས་སློབ་དཔོན་ཆེན་པོའི་སྒྲུབ་ཕུག་གར་ཡོད་ཀྱི་རྩད་གཅོད་རྒྱུ་ཀླད་པའི་དགུ་ཡུལ་དུའང་མ་ཤར་ལ།ལམ་དེ་བརྒྱུད་དེ་ཡོང་སྐབས་ཀྱང་སྣང་འཇོག་བྱེད་ཐུབ་མ་བྱུང་།དེ་ནི་རང་ཉིད་དཔྱོད་པའི་བློ་མིག་ཕྲ་བའི་རྐྱེན་གྱིས་མིན་ནམ།